Document ID: 32014D0138

POLIITIKA- JA JULGEOLEKUKOMITEE OTSUS EUFOR RCA/2/2014,
11. märts 2014,
Kesk-Aafrika Vabariigis läbiviidava Euroopa Liidu sõjalise operatsiooni (EUFOR RCA) panustajate komitee loomise kohta
(2014/138/ÜVJP)
POLIITIKA- JA JULGEOLEKUKOMITEE,
võttes arvesse Euroopa Liidu lepingut, eriti selle artikli 38 kolmandat lõiku,
võttes arvesse nõukogu 10. veebruari 2014. aasta otsust 2014/73/ÜVJP Euroopa Liidu sõjalise operatsiooni kohta Kesk-Aafrika Vabariigis (EUFOR RCA), (1) ning eriti selle artikli 8 lõiget 5
ning arvestades järgmist:
(1)
Vastavalt otsuse 2014/73/ÜVJP artikli 8 lõikele 5 volitas nõukogu poliitika- ja julgeolekukomiteed tegema asjakohaseid otsuseid Kesk-Aafrika Vabariigis läbiviidava Euroopa Liidu sõjalise operatsiooni (EUFOR RCA) jaoks panustajate komitee loomise kohta.
(2)
7.-9. detsembril 2000. aastal Nice’is toimunud Euroopa Ülemkogu järeldustega ja 24.-25. oktoobril 2002. aastal Brüsselis toimunud Euroopa Ülemkogu järeldustega sätestati kolmandate riikide kriisiohje operatsioonides osalemise ja panustajate komitee asutamise kord.
(3)
Panustajate komitee peaks toimima foorumina, kus sõjalist operatsiooni toetavate kolmandate riikidega arutatakse kõiki EUFOR RCA juhtimisega seonduvaid probleeme. Poliitika- ja julgeolekukomitee, mis tegeleb EUFOR RCA poliitilise kontrolli ja strateegilise juhtimisega, peaks võtma arvesse panustajate komitee seisukohti.
(4)
Kooskõlas Euroopa Liidu lepingule ja Euroopa Liidu toimimise lepingule lisatud protokolli nr 22 (Taani seisukoha kohta) artikliga 5 ei osale Taani liidu kaitsepoliitilise tähendusega otsuste ja meetmete väljatöötamises ega rakendamises. Seetõttu ei osale Taani käesoleva otsuse vastuvõtmisel ning see ei ole tema suhtes siduv ega kohaldatav,
ON VASTU VÕTNUD KÄESOLEVA OTSUSE:
Artikkel 1
Loomine ja pädevus
Kesk-Aafrika Vabariigis läbiviidava Euroopa Liidu sõjalise operatsiooni (EUFOR RCA) jaoks luuakse panustajate komitee. Panustajate komitee pädevus on sätestatud 7.-9. detsembril 2000. aastal Nice’is toimunud Euroopa Ülemkogu järeldustega ja 24.-25. oktoobril 2002. aastal Brüsselis toimunud Euroopa Ülemkogu järeldustega.
Artikkel 2
Koosseis
1. Panustajate komitee liikmeteks on
-
kõigi liikmesriikide esindajad;
-
operatsioonil EUFOR RCA osalevate ja sellesse märkimisväärselt panustavate kolmandate riikide esindajad.
2. Samuti võib panustajate komitee koosolekutest osa võtta komisjoni esindaja.
Artikkel 3
Teave ELi operatsiooni ülemalt
Panustajate komitee saab teavet ELi operatsiooni ülemalt.
Artikkel 4
Eesistuja
Panustajate komitee eesistujaks on liidu välisasjade ja julgeolekupoliitika kõrge esindaja või tema esindaja tihedas koostöös Euroopa Liidu sõjalise komitee esimehe või tema esindajaga.
Artikkel 5
Koosolekud
1. Eesistuja kutsub panustajate komitee regulaarselt kokku. Kui asjaolud seda nõuavad, võib eesistuja algatusel või mõne liikme taotlusel kutsuda kokku erakorralise koosoleku.
2. Eesistuja saadab eelnevalt välja esialgse päevakorra ja koosolekuga seotud dokumendid. Eesistuja vastutab panustajate komitee arutelude tulemuste poliitika- ja julgeolekukomiteele edastamise eest.
Artikkel 6
Konfidentsiaalsus
1. Panustajate komitee koosolekute ja menetluste suhtes kohaldatakse vastavalt nõukogu otsusele 2013/488/EL (2) nõukogu julgeolekueeskirju. Eelkõige peab panustajate komitee esindajatel olema nõuetekohane juurdepääsuluba.
2. Panustajate komitee arutelude suhtes kehtib ametisaladuse hoidmise kohustus, välja arvatud juhul, kui panustajate komitee on ühehäälselt teisiti otsustanud.
Artikkel 7
Jõustumine
Käesolev otsus jõustub selle vastuvõtmise kuupäeval.
Brüssel, 11. märts 2014

Labels: 12
18
15